open-index/open-wikipedia-markdown huggingface dataset:
שנות ה-30 של המאה ה-5

**שנות ה-30 של המאה ה-5** היו העשור הרביעי של המאה ה-5, החלו ב-1 בינואר 430 והסתיימו ב-31 בדצמבר 439.

## אירועים בולטים בעולם

### מלחמה ופוליטיקה
#### מלחמות
* 19 באוקטובר 439 - קרתגו נופלת לידי הוונדלים

#### סכסוכים לאומיים ואזוריים
#### אירועים פוליטיים משמעותיים
* 430 - פנג בה נוטש את משרתו כקיסר היאן הצפוני, אחת המדינות החותרת לשליטה בסין. יורשו הוא פנג הונג
* 22 ביוני 431 - ועידת אפסוס, הוועידה האקומנית השלישית, מתכנסת באפסוס שבאסיה הקטנה בהוראת הקיסר המזרחי תאודוסיוס השני. הוועידה עוסקת במינות הנסטוריאנית והפלאגיאנית
* 432 - פטריק הקדוש מתחיל בפעילותו בהפצת הנצרות באירלנד.
* 31 ביולי 432 - נבחר האפיפיור סיקסטוס השלישי
* 433 - יוחנן מאנטיוכיה וקירילוס האלכסנדרוני מיישבים את המחלוקת על הנסטוריאניזם
* 434 - בעקבות פטירת רוגה, מנהיג ההונים, מתמנה בלדה ההוני לשליט ההונים המזרחים ואטילה ההוני לשליט ההונים המערביים.
* 439 - ליקיניה אודוקסיה, אשת הקיסר הרומי ולנטיניאנוס השלישי זוכה לתואר "אוגוסטה" אחרי לידת ביתה אודוקיה

## כלכלה

## אסונות

* 430 - הר הגעש אילופאנגו (Ilopango) מתפרץ ומחריב את ערי המאיה שנמצאו באזור בו נמצאת בעת המודרנית אל סלוודור.

## התנקשויות, חיסולים, וניסיונות התנקשות

## מדע וטכנולוגיה

## תרבות פופולרית

## אישים בולטים

### מנהיגי עולם בולטים
## קישורים חיצוניים

*
קטגוריה:המאה ה-5
שנות ה-20 של המאה ה-5

**שנות ה-20 של המאה ה-5** היו העשור השלישי של המאה ה-5, החלו ב-1 בינואר 420 והסתיימו ב-31 בדצמבר 429.

## אירועים בולטים בעולם

### מלחמה ופוליטיקה
#### מלחמות
#### סכסוכים לאומיים ואזוריים
#### אירועים פוליטיים משמעותיים
* 420 - שושלת ג'ין (המזרחית) נופלת, לאחר שהקיסר האחרון **סְה-מָה גונְג דִי** אולץ לפרוש מכס השלטון, וסין עוברת לעידן השושלות הצפוניות והדרומיות.
* 424 - ולנטיניאנוס השלישי מוכרז לקיסר.
* 425 - ולנטיניאנוס השלישי פותח את תקופת שלטונו כקיסר האימפריה הרומית המערבית
* 425 - אאטיוס מוביל צבא של 60,000 הונים לרוונה, איטליה, במטרה לתמוך בטוען לכתר הקיסרי יואנס
* 425 - בוטלה נשיאות הסנהדרין - בית דין היהודי - בו ישבו שבעים ואחד דיינים, ובכך פוזרה סופית הסנהדרין.
* 428 - גאיזריק, שכונה "המלך הנכה", מתחיל בשלטונו בן ה-50 שנה על הוונדלים.

## כלכלה

* 425 - תאודוסיוס השני, קיסר האימפריה הביזנטית מייסד את אוניברסיטת קונסטנטינופול

## אסונות

## התנקשויות, חיסולים, וניסיונות התנקשות

## מדע וטכנולוגיה

## תרבות פופולרית

## אישים בולטים

### מנהיגי עולם בולטים
## קישורים חיצוניים

*
קטגוריה:המאה ה-5
העשור השני של המאה ה-5

**העשור השני של [[המאה ה-5]]** הוא העשור שהחל ב-1 בינואר 410 והסתיים ב-31 בדצמבר 419.

## אירועים בולטים בעולם

### מלחמה ופוליטיקה
#### מלחמות
* 24 באוגוסט 410 – הויזיגותים בוזזים את רומא במשך שלושה ימים
* 416 - הויזיגותים נלחמים בספרד.

#### סכסוכים לאומיים ואזוריים
#### אירועים פוליטיים משמעותיים
* 411 – אינגיו טנו מוכרז כקיסר ה-19 של יפן (עד לשנת 453)
* 4 ביולי 414 – תאודוסיוס השני, קיסר האימפריה הביזנטית, מוותר על כס המלכות לטובת אחותו אאליה פולכריה, המולכת כעוצרת עד מותו ב-450, ואז מכריזה על עצמה כקיסרית
* ינואר 414 – אטהאולף מלך הוויזיגותים נושא לאישה את גאלא פלקידיה, אחות הקיסר הונוריוס
* 414 – פולכריה מכריזה על עצמה קיסרית האימפריה הרומית המזרחית
* 414 – פריסקוס אטאלוס מוכרז לקיסר רומי בבורדו
* ספטמבר 415 – זיגריק הופך למלך הויזיגותים למשך שבעה ימים
* ספטמבר 415 – ואליה הופך למלך הויזיגותים
* 416 - מלך הויזיגותים ואליה מחזיר את אלמנת המלך אטהאולף, אחות הקיסר הונוריוס, גאלא פלקידיה לרומא בתמורה לתבואה.
* 18 במרץ 417 - זוסימוס מתמנה לאפיפיור
* 418 - בהתאם להחלטת פלביוס אוגוסטוס הונוריוס שטחים בגאליה אקוויטניה מועברים לשליטת ויזיגותים והקמת ממלכת ויזיגותים.

## כלכלה

## אסונות

## התנקשויות, חיסולים, וניסיונות התנקשות

## מדע וטכנולוגיה

## תרבות פופולרית

## אישים בולטים

### מנהיגי עולם בולטים
## קישורים חיצוניים

*
קטגוריה:המאה ה-5
אסון השיטפון בירדן

**אסון השיטפון בירדן** התרחש ב-25 באוקטובר 2018, כאשר שיטפון בזק בנחל ממזרח לים המלח גרם למותם של 21 בני אדם. עוד 35 אנשים נפצעו.

השיטפון נגרם על ידי גשמים עזים שירדו בירדן. האסון התרחש בנחל הסמוך למעיינות חמים, שהיה אתר נופש פופולרי. בנחל נמצאה כיתה של תלמידים בני 12 עד 14 מבית הספר הפרטי ויקטוריה בעמאן. הם נמצאו באזור בטיול עם מלווים ומורי דרך. הקבוצה מנתה 44 אנשים. בנחל היו גם כמה משפחות מטיילות. רובם נלכדו בשיטפון הפתאומי שגרף כמה מהם עד לים המלח. מפלס המים בנחל ירד רק לאחר מספר שעות. השיטפון גרם גם להתמוטטות גשר באזור, אך איש לא נפגע עקב כך.

מאות אנשי שירותי החירום של ירדן וחיילים חיפשו אחרי הנפגעים בערוצי הנחלים בסיוע מסוקים, סירות, צוללנים וכלבי גישוש. בתום החיפושים אותרו גופות של 21 נספים, רובם מקרב הילדים. חלק מ-35 הפצועים באסון נפצעו קשה.

לפי בקשת ממשלת ירדן שלחה יחידה 669 של צה"ל מסוקים וחיילים לאזור לסייע בחיפושים. הם שהו בשטח מספר שעות.

בירדן נפתחה חקירה לקביעת הגורמים לאסון וזהות האחראים לו. הועלתה הטענה כי קבוצת בית הספר חרגה ממסלול הטיול שאושר לה על ידי משרד החינוך.

בעקבות האסון הגישו שר החינוך ושרת התיירות של ירדן את התפטרותם.

## ראו גם
* אסון נחל צפית

## קישורים חיצוניים
* 
* 
* לוחמי 669 שבו ממשימת הסיוע לאיתור הנעדרים בירדן, באתר צה"ל, 26 באוקטובר 2018
* Hana Namrouqa, Gov’t opens probe into Dead Sea tragedy; school under fire, באתר The Jordan Times, 26 באוקטובר 2018
* Bard Wilkinson, Jordan flash floods kill at least 19, including children on field trip, באתר CNN, 26 באוקטובר 2018
* Last body in Jordan flash flood identified, final toll at 21, באתר וושינגטון פוסט, 27 באוקטובר 2018
* 

קטגוריה:אסיה: שיטפונות
קטגוריה:ירדן: אסונות טבע
קטגוריה:ירדן: חינוך
שיטפון, ירדן
קטגוריה:2018 באסיה
דני ברזילי

ממוזער|207x207px|ברזילאי (עומד ראשון מימין שורה קדמית) הפועל תל אביב מניפה את גביע המדינה, 24 ביוני 1969

**דן (דני) ברזילי** (נולד ב-22 ביולי 1945) הוא כדורסלן עבר ישראלי בגובה 1.86 מטרים, ששיחק בתפקיד הרכז בהפועל תל אביב ובנבחרת ישראל.

## ביוגרפיה
ברזילי נולד וגדל באשדות יעקב. שיחק בקבוצות הילדים והנוער של אגודת הפועל תל אביב.

בעונת 1966/1967 הצטרף ברזילי לקבוצה הבוגרת, ושיחק במדיה 9 עונות עד סיום עונת 1974/1975. בעונת 1968/1969 היה שותף לזכייתה של הפועל תל אביב בדאבל - גם באליפות וגם בגביע המדינה. עונת 1971/1972 הייתה עונת השיא של ברזילי, כאשר רשם ממוצע של 13.3 נקודות.

בעונת 1975/1976 עבר לאליצור תל אביב; בעונת 1976/1977 עבר ברזילי למכבי חיפה; בעונה לאחר מכן 1977/1978, רשם ברזילי את עונתו האחרונה בבית"ר תל אביב ולאחריה פרש מכדורסל.

בשנת 1986 אימן את קריית אונו בליגה הלאומית (הליגה הראשונה). לאחר שב-12 משחקים רשם 4 ניצחונות ו-8 הפסדים, הוחלף באברהם חמו.

בשנת 2009 אימן את הפועל תל אביב במשחקי ותיקים.

### נבחרת ישראל
בשנת 1968 שיחק בנבחרת העתודה.

בשנת 1970 ייצג את ישראל במסגרת הנבחרת הבוגרת במשחקי אסיה. שיחק באליפות אירופה בכדורסל 1973.
סך הכל ערך 26 הופעות בנבחרת ישראל בהן קלע 117 נקודות.

## סטטיסטיקה
סטטיסטיקות קריירה:

סה"כ נקודות בקריירה: 1,679

סה"כ משחקים בקריירה: 241

מקום ברשימת קלעי כל הזמנים: 220

עונות בליגה: 12

## קישורים חיצוניים

* כרטיס שחקן באתר מנהלת הליגה

## הערות שוליים

קטגוריה:כדורסלני נבחרת ישראל
קטגוריה:כדורסלני הפועל תל אביב
קטגוריה:אשדות יעקב איחוד: אישים
קטגוריה:ישראלים שנולדו ב-1945
העשור הראשון של המאה ה-5

**העשור הראשון של [[המאה ה-5]]** הוא העשור שהחל ב-1 בינואר 400 והסתיים ב-31 בדצמבר 409.

## אירועים בולטים בעולם

### מלחמה ופוליטיקה
#### מלחמות
* 400 - פלישתו הראשונה של אלאריק לאיטליה (תאריך משוער)
* 400 - הונדלים מתחילים במסעם מערבה מדאקיה והונגריה (תאריך משוער)
* 400 - בנייתה וכיבושה של זימבבואה הגדולה מתחילים (תאריך משוער)
* 400 - תאריך הכיבוש הידוע הראשון של אי הפסחא (תאריך משוער)
* 401 - הוונדלים מתחילים במסעם מערבה מדאקיה והונגריה (תאריך משוער)
* 401 - הוויזיגוטים מתחילים במסע הרס ברחבי איטליה
* 402 - הגנרל הרומי סטיליקו קורא לכוחות מגבולות האימפריה הרומית להתגונן מפני פלישת הויזיגותים. ב-6 באפריל הוא מביס אותם בקרב פולנטיה
* 403 - אלאריק הויזיגותי עוזב את איטליה אחרי ניסיון ראשון כושל לפלוש אליה
* 31 בדצמבר 406 - ונדלים, אלאנים ושוואבים חוצים את הריין ומתחילים בפלישה לגאליה
* 407 - קונסטנטינוס השלישי מוביל את כל יחידות הצבא בבריטניה לגאליה. פעולה זו נחשבת לנסיגה של האימפריה הרומית מבריטניה
* קיץ 408 - קונסטנטינוס השלישי לוכד את ספרד ומשמיד את נאמני רומא המגינים עליה
* ספטמבר 407 - אלאריק מלך הויזיגותים מטיל מצור על רומא

#### סכסוכים לאומיים ואזוריים
#### אירועים פוליטיים משמעותיים
[שמאל|ממוזער|[אירופה ואזור הים התיכון בשנת 400]]
* 400 - הכריזנטמה מגיעה ליפן (תאריך משוער)
* 401 - אינוקנטיוס הראשון יורש את אנסטסיוס הראשון על כס האפיפיור
* 402 - קומרג'יבה מגיע לצ'נגן ומתחיל לתרגם טקסטים בודהיסטים לסינית
* 403 - יוחנן כריסוסטומוס, בישוף קונסטנטינופול מודח ומגורש אך נקרא לחזור שוב כעבור זמן קצר ומוגלה שוב
* 404 - אטיקוס מקונסטנטינופול הופך לפטריארך קונסטנטינופול
* 404 - הקיסר הונוריוס מעתיק את בירת האימפריה המערבית מרומא לרוונה
* 404 - טלמכוס הקדוש הופך למרטיר
* 405 - החצר היפנית מאמצת באופן רשמי את שיטת הכתיבה הסינית (תאריך משוער)
* 405 - הקיסר הונוריוס סוגר את הקולוסיאום
* 405 - האלפבית הארמני מומצא על ידי מסרוב משדוץ
* 405 - סטיליקו מורה על שריפת ספרי הסיבילות ברומא
* 406 - הרומאים גורשו מבריטניה.
* 407 - גונדריק הופך מלך הונדלים והאלאנים אחרי מות אביו גודיגיזל
* 408 - תאודוסיוס השני יורש את אביו ארקדיוס כקיסר המזרח באימפריה הרומית

## כלכלה

## אסונות

## התנקשויות, חיסולים, וניסיונות התנקשות

* 408 - פלביוס סטיליקו הוצא להורג

## מדע וטכנולוגיה

## תרבות פופולרית

### דת
* 400 - פרסום וולגטה - תרגום התנ"ך וספרי הברית החדשה לשפה הלטינית.
* 400 - פרסום פשיטתא - תרגום התנ"ך וספרי הברית החדשה לשפה הסורית.
* 405 - הירונימוס מפרסם את הוולגטה, תרגום התנ"ך ללטינית.
* 406 - תרגום התנ"ך לשפה הארמנית על ידי מסרוב משדוץ.

## אישים בולטים

* רבן גמליאל השישי
* הירונימוס

### מנהיגי עולם בולטים
* פלביוס אוגוסטוס הונוריוס
*פלאביוס ארקדיוס אוגוסטוס
*אליה אודוקסיה
*אנטמיוס 
*פלביוס סטיליקו
*אלאריק הראשון
*ריצ'ו, קיסר יפן
*האנזי, קיסר יפן
*סְה-מָה אָן דִי, קיסר סין משושלת ג'ין
*יזדגרד הראשון
*און, מלך אקסום

## קישורים חיצוניים

*
קטגוריה:המאה ה-5
פורד 021C

**פורד 021C** (באנגלית: ** Ford 021C**) היא מכונית קונספט בתצורת מכונית סופרמיני, מתוצרת קונצרן הרכב **[[פורד]]**, בשיתוף פעולה עם חברת עיצוב הרכב האיטלקית **Carrozzeria Ghia**  אשר בנתה את הדגם, אשר הוצג לראשונה בתערוכת הרכב הבין-לאומית בטוקיו באוקטובר 1999.

## מאפיינים
* גוף דגם ה"פורד 021C" בנוי מסיבי פחמן מרוכבים.
* מנוע קדמי – 1.6 ליטר.
* מנוע הנעה קדמית.
* 4 נוסעים.
* 4 דלתות.
* דלתות קדמיות – "דלתות התאבדות" (ציר פתיחת הדלת מנוגד לציר התנועה של הרכב).
* דלתות אחוריות – "דלתות התאבדות". (ציר פתיחת הדלת מנוגד לציר התנועה של הרכב).
* צמיגים – 205/55R16 מתוצרת פירלי.

## ראו גם
* פורד
* מכונית קונספט

## לקריאה נוספת
* "פורד 021C" – תמונות

## קישורים חיצוניים

* 
* 

## הערות שוליים

קטגוריה:דגמי מכוניות שהושקו ב-1999
קטגוריה:מכוניות סופרמיני
קטגוריה:מכוניות קונספט
קטגוריה:מכוניות עשויות סיבי פחמן
021C
021C
קטגוריה:כלי רכב איטלקיים
בית הכנסת קהל ישן בבלגרד

**בית הכנסת קהל ישן** (בסרבית בכתב לטיני: **Stara Sinagoga** וכן **Il Kal Vježu**, בלאדינו: **Il Kal Viejo**) היה בית הכנסת הספרדי המרכזי של יהודי בלגרד ופעל מ-1690 ועד הפלישה ליוגוסלביה במלחמת העולם השנייה. ב-1908 נחנך בית הכנסת בית ישראל אשר החליף את "קהל ישן" כבית הכנסת המרכזי.

## היסטוריה
ב-1688 במהלך מלחמת האימפריה העות'מאנית-הליגה הקדושה (1683–1699) נכבשה בלגרד על ידי צבא ממלכת הבסבורג. יהודי העיר גורשו ובית הכנסת המרכזי נבזז והועלה באש. ב-1690 עלה בידי הצבא העות'מאני לכבוש מחדש את העיר. מקצת מיהודים שגורשו שבו לשכונה היהודית דורצ'ול והקימו מבנה בית כנסת מרכזי חדש אשר לימים נקרא "קהל ישן". ב-1717, במהלך המלחמה ההבסבורגית-עות'מאנית (1716–1718) נפגע שוב מבנה בית הכנסת ושוקם, וכך גם ב-1739 במהלך המלחמה האוסטרית-עות'מאנית. בשנים: 1752, 1790, 1795 ניזוק בית הכנסת קשות מדליקות שפרצו בו. המבנה שוקם וחזר לפעילות בזכות תרומות שהעבירו יהודי מנטובה.

עם עלייתו לשלטון של מילוש אוברנוביץ' בנסיכות סרביה חלה הטבה משמעותית ביחס השלטונות ליהודי בלגרד. הנסיך ביקר בבית הכנסת והעביר תקציבים לשיקומו ולרכישה וכתיבת ספרי תורה חדשים. בספטמבר 1819 נחנך מחדש בית הכנסת המשוקם בטקס חגיגי בהשתתפות הנסיך אוברנוביץ'. הבניין היה חד קומתי ובנוי בצורת מלבן. ארון הקודש פנה לכיוון מזרח. בכל אחד מצידי המבנה היו 9 חלונות. לעזרת הנשים הוביל גרם מדרגות שמוקם בסמוך לכניסה לאולם התפילה. ב-1820 נערך בבית העלמין היהודי בבלגרד טקס גניזה לספרי התורה ותשמישי הקדושה שנפגעו במלחמות השונות.

ב-1862 הפגיזו העות'מאנים את בלגרד מעמדותיהם במצודת בלגרד ובית הכנסת נפגע שוב. ב-1864 ערכה הקהילה מגבית לצורך שיקום המבנה וכן מכרה "מקומות מסומנים" לצמיתות ל-60 מעשירי הקהילה לצורך כך. בראשית שנות ה-80 של המאה ה-19 גדלה אוכלוסיית הקהילה לכ-2,200 נפשות ובית הכנסת היה צר מלהכיל את קהל המתפללים. בוצעה הרחבה במקום והוספו 70 מושבים, ובוצעה פנייה לעשירי הקהילה בכדי לרכוש מהם את 60 המקומות המסומנים שנמכרו להם, ולא אחת נותרו ריקים. עשירי הקהילה סרבו. כפתרון זמני הוקם בית תפילה במבנה שנשכר בהמשך "רחוב היהודים" וכונה "קהל חדש" (בלאדינו: El cal Nuevo). את המקום והתפילות ניהלו שליח הציבור דוד שבתאי די מאיו, ואברהם אלקלעי אחד מעסקני הקהילה.

ב-1888, לאחר שהוענקה ליהודי בלגרד הזכות להתיישב בכל חלקי העיר, עזבו רבים מאמידי הקהילה את השכונה התחתית של דורצ'ול, יָאלִייָה (בסרבית: Jalija) ועברו להתגורר בשכונה העילית זֶרֶק (בסרבית: Zerek) וכן באזורים שמחוץ לדורצ'ול. מספר המתפללים הלך והתמעט. ב-1908 נחנך בשכונה העילית בית הכנסת בית ישראל שהיה למרכזי עבור הקהילה הספרדית בבלגרד. לאחר הקמת בית הכנסת בית ישראל, פסק השימוש במבנה "קהל חדש" והמבנה עצמו חרב במהלך מלחמת העולם הראשונה. בהמשך, במהלך מלחמת העולם השנייה נותר מבנה בית הכנסת "קהל ישן" על תילו. לאחר כינון הרפובליקה הפדרלית הסוציאליסטית של יוגוסלביה יושמה תוכנית בניין עיר חדשה בבלגרד ובמהלכה ב-1952 נהרס מבנה בית הכנסת והוקמה שכונת מגורים, וזאת על אף פניות רבות מראשי יהדות יוגוסלביה ותושבים מקומיים לשקם ולשמר את הבניין לזכר תושבי השכונה היהודית שנרצחו בשואה.

ב-2018 נערכו באזור בו שכן בית הכנסת חפירות ארכאולוגיות במימון הקהילה היהודית בבלגרד, נתגלו ונוקו שרידו.

## קישורים חיצוניים

* פנים בית הכנסת, באתר המרכז לאמנות יהודית
* Hidden Belgrade (23): Jalija, Belgrade’s lost Jewish neighbourhood, באתר thenutshelltimes.com 

## הערות שוליים

קהל ישן
בלגרד
הלל גלבוע

**הלל גלבוע** (נולד ב-14 באוגוסט 1950) הוא כדורסלן עבר ישראלי בגובה 1.86 מטרים, ששיחק בהפועל מגידו, בהפועל חיפה ובנבחרת ישראל. כיום איש עסקים.

## קריירת כדורסל
נולד וגדל בקיבוץ משמר העמק. בנם השני של פרידה ורחמים שעלו לישראל ממולדובה ומעיראק (בהתאמה). ב-21 במרץ 1969 נהרג אחיו הבכור שאול גלבוע, טייס קרב וכדורסלן עבר. אחיו הצעיר, רפי גלבוע, גם הוא כדורסלן עבר.

הלל גלבוע נחשף לכדורסל לאחר שאביו הקים בחצר ביתם סל, והוא ואחיו החלו לשחק יחד והתאמנו רבות בקליעות.

לאחר שאחיו הגדול שאול התקבל לקורס טיס, ניסה גם הלל להתקבל לקורס, אך נדחה, ואז החליט להישאר בקריירה של הכדורסל.

בעונת 1966/1967 הצטרף גלבוע למשמר העמק כשחקן נוער מוכשר.

בשנת 1969 התאחדה משמר העמק עם קבוצת עין השופט וקמה קבוצת הפועל מגידו. גלבוע המשיך בקבוצה המאוחדת.

לקראת עונת 1972/1973 עבר להפועל חיפה. לדבריו עזב את קבוצת הקיבוץ היות שלא היו מוכנים להשקיע כספים בשביל להביא שחקני חיזוק.

בהפועל חיפה שיחק במשך חמש עונות, עד שפרש בגיל 28 בסיום עונת 1978/1979.

### נבחרת ישראל
בשנת 1968 שיחק בנבחרת העתודה תחת המאמן רלף קליין.

בשנת 1970 שיחק במסגרת הנבחרת הבוגרת במשחקי אסיה.

סך הכל שיחק במשך חמש שנים בנבחרת ישראל הבוגרת, ובעיקר שימש כשחקן ספסל.

## סטטיסטיקה
סטטיסטיקות קריירה:

סה"כ נקודות בקריירה: 1830

סה"כ משחקים בקריירה: 195

מקום ברשימת קלעי כל הזמנים: 192

עונות בליגה: 10

סה"כ נקודות בפלייאוף בקריירה: 45

סה"כ משחקי פלייאוף בקריירה: 10

מקום ברשימת קלעי כל הזמנים בפלייאוף: 611

## לאחר הפרישה
לאחר שבגיל 28 החליט לפרוש מכדורסל, עבד עשר שנים בניגריה כמנהל הרכש של חברת סולל ובונה ובמקביל למד תואר ראשון במנהל עסקים.

בשנת 1988 עבר לפלורידה, ארצות הברית, שם למד מחשבים, במקביל שיחק כדורסל חובבני.

בשנת 1995 חזר לישראל וב-1996 מונה להיות מנהל החוזים של חברת אינטל בקריית גת.

בשנת 2000 מונה למנהל החוזים של כביש חוצה ישראל.

בשנת 2003 חזר לניגריה ועבד כמנכ"ל חברה גדולה שעיסוקה במוצרים אלקטרו מגנטים.

בשנת 2016 חזר לישראל.

## קישורים חיצוניים
* פרופיל שחקן, אתר המנהלת
* ראיון על שאול גלבוע בערוץ הספורט - 2018
* הלל גלבוע - צאצאים קיפרמן-מושינסקי
* "בלדה לעוזב קיבוץ", כתבה של יוסי ועקנין

## הערות שוליים

קטגוריה:כדורסלנים ישראלים
קטגוריה:כדורסלני נבחרת ישראל
קטגוריה:כדורסלני הפועל חיפה
קטגוריה:כדורסלני הפועל משמר העמק
קטגוריה:כדורסלני הפועל מגידו
קטגוריה:אנשי עסקים ישראלים
קטגוריה:משמר העמק: אישים
קטגוריה:ישראלים שנולדו ב-1950
סיגני (אי)

**האי סיגני** (בנורווגית: **Signy Island**) הוא אי תת-אנטארקטי קטן באיי אורקני הדרומיים של אנטארקטיקה. שמו ניתן לו על ידי צייד הלווייתנים הנורווגי פטר סרלה, על שם אשתו, סיגני תרזה.

## תיאור
אורכו של האי הוא כ-6.5 ק"מ ורוחבו כ-5 ק"מ והוא מתרומם לגובה 288 מ' מעל פני הים. חלק גדול ממנו מכוסה בקביעות בקרח. טווח הטמפרטורות הממוצע הוא בין 0° צלזיוס לסביבות 10°- צלזיוס בחורף (כלומר, ביולי). טמפרטורות קיצוניות מגיעות ל-12° ו-44°-.

## תחנת המחקר סיגני

הסקר הבריטי האנטארקטי מחזיק את תחנת המחקר סיגני, תחנה מדעית למחקר ביולוגי. הבסיס נפתח ב-18 במרץ 1947, באתר של תחנת ציידי לווייתנים קודמת, שהתקיימה שם בשנות ה-20' של המאה ה-20. התחנה הייתה מאוישת לאורך כל השנה עד 1996; מאז היא מיושבת רק מנובמבר עד אפריל. שוכנים בה 10 אנשים.

## אזור ציפורים בעל חשיבות
ארגון BirdLife International הכיר באי כאזור ציפורים בעל חשיבות (IBA), משום שהוא מקיים מושבת קינון לעופות ים שונים במספרים ניכרים. ציפורים שבזכותן נחשב האי לאתר שימור משמעותי הן יסעור ענק דרומי (2300 זוגות), יסעורון וילסון (200,000 זוגות), קורמורן קיסרי (800 זוגות) וחמסן חום (100 זוגות). עופות אחרים המקננים על האי הם פינגווין רצועת הסנטר (19,500 זוגות), פינגווין אדלי (16,900 זוגות), פינגווין לבן אוזן (750 זוגות) ועוד. כלבי ים ודל ממליטים בחורף על קרח הים המקיף את האי.
ממוזער|left|275px|פינגווינים על האי סיגני

## קישורים חיצוניים

* BAS page on Signy
* Another page on Signy from the British Antarctic Survey (Heritage Stations)


## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:אנטארקטיקה: איים
סיגני
סיגני
Let You Love Me

"**Let You Love Me**" (בעברית: **תן לך לאהוב אותי**) הוא סינגל שהוקלט על ידי הזמרת-יוצרת הבריטית ריטה אורה, מתוך אלבומה השני, Phoenix. השיר יצא לאור ב-21 בספטמבר 2018, כסינגל הרביעי מתוך האלבום.

עם יציאתו נכנס השיר אל המקום הראשון במצעד שבלטביה, השני במצעד שבסקוטלנד, והרביעי במצעד הסינגלים הבריטי.

## רקע וכתיבה
השיר נכתב והופק על ידי ריטה אורה, פרד אגיין, פין קין, לינוס ויקלונד, נוני באו ואילסי ג'ובר. השיר הוא שיר בסגנון האלקטרופופ. השיר זכה להצלחה רבה כאשר קיבל את תואר הכסף בבריטניה, על סך מכירות של למעלה מ-200 אלף עותקים.

בעקבות כניסתו של השיר אל העשירייה הפותחת במצעד הסינגלים הבריטי, הפכה אורה לאמנית הבריטית עם מספר השירים הגבוה ביותר בעשירייה הפותחת במצעד זה.

## וידאו קליפ
הווידאו קליפ המלא שיצא עבור השיר הועלה לערוץ היוטיוב של ריטה אורה ב-21 בספטמבר 2018. הקליפ בוים על ידי מליה ג'יימס וצולם בלונדון. לאורכו של הקליפ, ניתן לראות את אורה מבלה במועדון לילה.

נכון לדצמבר 2019, מונה הצפיות של הקליפ עומד על כ-395 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי ריטה אורה
קטגוריה:שירים באנגלית
קטגוריה:שירים שנכתבו על ידי אילסי ג'ובר
קטגוריה:שירים שנכתבו על ידי נוני באו
קטגוריה:שירים שנכתבו על ידי ריטה אורה
קטגוריה:שירי אלקטרופופ
קטגוריה:סינגלים שהגיעו למקום הראשון בפולין
מרסי ג'ונסון

**מרסי ג'ונסון אוקוג'י** (באנגלית: **Mercy Johnson Okojie**; נולדה ב-28 באוגוסט 1984) היא שחקנית ניגרית.

## תחילת דרכה
ג'ונסון נולדה בלאגוס לדניאל ג'ונסון, קצין לשעבר בחיל הים, ואליזבת ג'ונסון, הילדה הרביעית במשפחה מתוך שבעה.

## קריירה
מיד לאחר סיום לימודיה בתיכון, היא נבחנה לתפקיד בסרט *The Maid*, סרט ששיגר אותה לסטטוס של כוכבת. ההופעה שלה בסרט הובילה לתפקידים בסרטים פופולריים, כגון *Hustlers*, *Baby Oku in America*, *War in the Palace*, ועוד רבים. ב-2009 היא זכתה בפרס שחקנית המשנה הטובה ביותר בפרסי האקדמיה האפריקאית לקולנוע, ואז בפרס השחקנית הטובה ביותר בטקס פרסי 2013 אפריקה קסם לצופים בחירה פרסים עבור תפקידה בסרט הקומדיה *Dumebi the Dirty Girl*. בדצמבר 2011, היא הייתה הסלבריטאית הניגרית עם מרב החיפושים בגוגל, מעמד שהשיגה שוב ב-2012. מאז ה-1 באפריל 2017 היא מחזיקה בתפקיד היועצת הבכירה המיוחדת למושל מדינת קוגי בנושאי אמנות ובידור.

## חיים אישיים
ג'ונסון נשואה לנסיך אודיאנוסן אוקוגי מאז 2011 ויש להם 3 ילדים.

## פילמוגרפיה

## פרסים

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:שחקניות קולנוע וטלוויזיה ניגריות
קטגוריה:ניגריות שנולדו ב-1984
קטגוריה:ניגרים שנולדו ב-1984
מרון גטנט

**מרון גטנט **(באמהרית: **ሜሮን ጌትነት**) היא שחקנית, משוררת, ומחזאית אתיופית. היא אחת הכוכבות העולות בארצה, ומופיעה בטלוויזיה ובקולנוע. התפקיד הידוע ביותר שלה הוא בתור מאזה אשנאפי, בסרט עתיר השבחים "דיפרט".

## קריירה
החל משנת 2013, גטנט מככבת בסדרת הדרמה האתיופית "דנה", בה היא מגלמת כתבת עיתונות בשם הלינה.

גטנט הופיעה בבכורתה הקולנועית הבינלאומית בסרט "דיפרט" ב-2014, בהפקתה של אנג'לינה ג'ולי. בסרט, המבוסס על סיפור אמיתי, היא מגלמת את מאזה אשפאני, עורכת דין אשר נלחמת במסורת הפטריארכלית של "טלפה", או חטיפת נערות לשם נישואים, והאשמת הקורבן המתנגדת.

בספטמבר 2014, בבכורה של הסרט באדיס אבבה, הקרנת הסרט בוטלה בפתאומיות עקב צו בית משפט נגד הצגתו באתיופיה. הבכורה הבינלאומית של הסרט התקיימה בפסטיבל סאנדנס 2014, בו גטנט נכללה ברשימת "10 השחקנים לצפות בהם".

## חיים אישיים
גטנט לומדת לתואר שני בפיתוח והאמנויות באוניברסיטת אדיס אבבה. היא נשואה, ולה שני ילדים.

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אתיופיות
מפלגת הירוקים (רוסיה)

**המפלגה האקולוגית הרוסית "הירוקים"** (ברוסית: ****) היא מפלגה פוליטית רוסית שהוקמה ופורקה מספר פעמים (התקיימה בשנים 1992–2002, 2008–2012). היא הוקמה מחדש בשנת 2012 ומהווה לתנועה חברתית בתחום הסביבה. המפלגה דוגלת בסביבתנות, קיימות, הישענות על דמוקרטיה שורשית, אי-אלימות, וצדק חברתי ומהווה למפלגה ירוקה.

המפלגה חרתה על דגלה את נושא איכות הסביבה, בעבר הייתה המפלגה מזוהה עם רעיונות כגון שיפור מעמד העובדים והפועלים, שיפור זכויות האזרח והמהגרים, מניעת התערבות בסכסוכים אלימים בעולם (למעט למטרות הומניטריות), קידום מעמד האישה ועוד. המפלגה זוכה לתמיכה בעיקר בערים הקטנות ובמחוזות דרום רוסיה.

## היסטוריה
המפלגה הוקמה לראשונה בשם המפלגה האקולוגית השמרנית KEDR בשנת 1992 ביוזמתו של יבגני בליאייב, שכיהן כרופא התברואה הראשי של רוסיה משנת 1990 ועד 1996, בתפקיד שלא ניתנה לו חשיבות רבה.

ב-2002 הפכה למפלגה האקולוגית הרוסית "הירוקים" והשתתפה בבחירות לרשויות המקומיות ברוסיה וגרפה 7.58% במחוז סמרה וזכתה לנציגים בדומה המחוזית. עד 2007 נאסר על המפלגה להתמודד בבחירות הפרלמנטריות ברוסיה בשל מספר גדול של חתימות מזויפות (17% יותר מ-5% המותרים) ברשימות התמיכה שלהם. ב-2008 הוחלט בקונגרס המפלגה להפוך המפלגה לתנועה אקולוגית וחברי המפלגה התפקדו לתנועת רוסיה הוגנת.

בשנת 2012 חברי התנועה החליטו לרשום את התנועה כמפלגה פוליטית ולא כתנועה חברתית. למפלגה שלושה נציגים בלבד במחוזות רוסיה. בממשל הפדרלי היה למפלגה את גנאדי אונישצ'נקו כנציג בכיר, הוא עמד בראש השירות הפדרלי לפיקוח בתחום הגנת זכויות הצרכן והיה רופא התברואה הראשי של רוסיה והפוליטיקאי הירוק שהגיע לתפקיד הבכיר ביותר בתולדות המפלגה. אחד מחברי המפלגה הידועים הוא מנחה הטלוויזיה היהודי לאוניד יעקובוביץ' והאוליגרך אלכסנדר לבדב.

בבחירות לנשיאות רוסיה המפלגה תמכה לאורך השנים במועמדי השלטון, בין אם היו אלה בוריס ילצין, דמיטרי מדבדב או ולדימיר פוטין.

ברמה הפדרלית הישג השיא של המפלגה היה במהלך הבחירות הפרלמנטריות ברוסיה 1995, כאשר הצביעו לה 962,195 איש שהעניקו לה 1.39%, אך זה לא הספיק כדי לעבור את אחוז החסימה והצלחתה הוא בעיקר ברמה האזורית והמחוזית. כך למשל, בבחירות לרשויות המקומיות ברוסיה שנערכו בספטמבר 2018 המפלגה גרפה 6.63% בבחירות למועצת העיר קרסנויארסק וקיבלה מנדט אחד. בבחירות למושל חברובסק המפלגה שלחה מועמד מטעמה. בישיבת המועצה המרכזית של המפלגה צורפה לשורות המפלגה סגנית השר למשאבי טבע ואיכות הסביבה של מחוז קלינינגרד ליודמילה פופלאבסקאיה.

## קישורים חיצוניים

* 

קטגוריה:רוסיה: מפלגות
קטגוריה:מפלגות ירוקות
קטגוריה:מפלגות פמיניסטיות
קטגוריה:מפלגות שהוקמו ב-1992
גבי טייכנר

**גבריאל (גבי) טייכנר** (נולד ב-21 בנובמבר 1945) הוא כדורסלן עבר ישראלי בגובה 2.03 מטרים, ששיחק בעמדת הסנטר בהפועל בית אלפא, הפועל ניר דוד והפועל גבת וכן בנבחרת ישראל.

## קריירת כדורסל
נולד וגדל בקיבוץ ניר דוד. שיחק בליגה הראשונה בכדורסל בתקופה שבה טרם השתתפו בה שחקנים זרים, והיה מהשחקנים הגבוהים בליגה.

בעונת 1963/1964 עלה לקבוצה הבוגרת של הפועל בית אלפא. בעונת 1964/1965 ירדה הקבוצה מהליגה הראשונה.

לאחר גיוסו לצה"ל, היה חלק מנבחרת הנח"ל שזכתה באליפות צה"ל בשנת 1965. מיכה שמבן גילה את טייכנר בנבחרת הנח"ל. אריה דוידסקו היה מאמן באופן אישי את טייכנר באולם נתניה במכון וינגייט. בשנת 1966 הצטיין במשחק נבחרת העתודה. כן לקח חלק במשחקי נבחרת ההתיישבות העובדת. לאורך הקריירה עבד טייכנר בחקלאות.

לאחר שהפועל בית אלפא התאחדה עם הפועל ניר דוד, טייכנר המשיך בקבוצה המאוחדת. באוגוסט 1968 עלתה הקבוצה מליגה א' לליגה הלאומית. בהמשך שיחק טייכנר בניר דוד במשך 5 עונות, רשם ממוצעי נקודות גבוהים מאוד ונבחר ארבע פעמים לחמישיית העונה בעונות 1969, 1970, 1971, 1972. נחשב לשחקן המרכזי בקבוצה, אשר כונתה לעיתים בתקשורת "הפועל טייכנר-ניר דוד".

בעונת 1970/1971 התמודד טייכנר על תואר מלך הסלים. ערב המחזור האחרון הוליך את טבלת מלך הסלים מרק טורנשיין, שחקן הפועל תל אביב עם 571 נקודות, ואילו טייכנר היה במקום השני עם 563 נקודות. כלומר שמונה נקודות פחות. במחזור האחרון לעונה, במשחקה של הפועל תל אביב נגד מכבי רמת גן, קלע טורנשיין 45 נקודות ובסיום המשחק חגג עם חבריו את תואר מלך הסלים. במקביל אירחה הפועל ניר דוד את הפועל גבעת ברנר. טייכנר, למרבה ההפתעה, סיים את המשחק עם שיא ליגה חדש של 54 נקודות, ובכך זכה בתואר מלך הסלים, כאשר עבר את טורנשיין בנקודה. גם בעונה לאחר מכן 1971/1972 זכה טייכנר בתואר מלך הסלים, עם 684 נקודות (31.1 נקודות למשחק).

בעונת 1974/1975 עבר טייכנר להפועל גבת, במדיה שיחק שש עונות. בעונת 1975/1976 שותף לזכייתה של גבת/יגור בתואר היחיד שלה ושלו בקריירה - גביע המדינה לאחר ניצחון על הפועל תל אביב. מדובר בקבוצה הראשונה מחוץ לעיר תל אביב שזוכה בתואר כלשהו (אליפות או גביע).בשנת 1978 נבחר לכדורסלן השנה של הפועל. בסיום עונת 1978/1979 פרש מכדורסל ועבר להתרכז בחקלאות בקיבוץ דגניה ב', שם הוא מתגורר עד היום.

### נבחרת ישראל
טייכנר לקח כחלק בקמפיינים הבאים: באליפות אירופה בכדורסל 1967, הטורניר הקדם אולימפי מקסיקו 1968, אליפות אירופה בכדורסל 1969, משחקי אסיה 1970, אליפות אירופה בכדורסל 1971, הטורניר הקדם אולימפי מינכן 1972.

בנבחרת רשם טייכנר עשרות הופעות, אבל קלע פחות מ-4 נקודות בממוצע למשחק, היות שתפקד כמחליף לתנחום כהן-מינץ בתור הסנטר הקבוע בנבחרת.

## סטטיסטיקה
**סטטיסטיקות קריירה**:

סה"כ נקודות בקריירה: 4884

סה"כ משחקים בקריירה: 257

מקום ברשימת קלעי כל הזמנים: 18

עונות בליגה: 13

סה"כ נקודות בפלייאוף בקריירה: 253

סה"כ משחקי פלייאוף בקריירה: 16

מקום ברשימת קלעי כל הזמנים בפלייאוף: 140

## קישורים חיצוניים

* כרטיס שחקן באתר מנהלת הליגה
* סרטון על גבי טייכנר, עידן הפקות, 2017.
* מלך הסלים של ליגת העל בכדורסל

## הערות שוליים

קטגוריה:ניר דוד: אישים
קטגוריה:דגניה ב': אישים
קטגוריה:כדורסלני נבחרת ישראל
קטגוריה:כדורסלני הפועל גבת
קטגוריה:מלך הסלים של ליגת העל בכדורסל
קטגוריה:ישראלים שנולדו ב-1945
הלנה מורנו

**הלנה מורנו** (בפורטוגזית: **Helena Moreno**; נולדה ב-29 בפברואר 1989) היא שחקנית מאנגולה, אשר הופיעה במספר טלנובלות אנגוליות.

## הקריירה
הלנה מורנו נולדה ב-29 בפברואר 1989 בלואנדה, אנגולה. משפחתה הייתה ענייה, ובית הילדות שלה היה צריף ללא חלונות בשכונת מצוקה. למרות זאת, היא מצהירה כי הילדות שלה הייתה מאושרת.

הופעת הטלוויזיה הראשונה שלה הייתה ב-2002, כאשר קיבלה תפקיד קטן בטלנובלה *Revira Volta*. בעקבות תפקיד זה, היא קיבלה תפקיד קבוע בטלנובלה אחרת, *Sweet Pitanga* בתפקיד וזה אנריקס פריירה. זה הוביל רדיו לעבוד בתור מנחה לתוכנית *Bombástico*. היא המשיכה לעבוד בז'אנר, ובשנת 2012 היא לוהקה בתפקיד מריסה למוס בסדרה *Windeck*. היא זכתה לאות כבוד בשנת 2014 במסגרת חגיגת תרומות נשות אנגולה לאמנויות.

מחוץ לתחום הבידור, מורנו עבדה גם כמורה לשפה הפורטוגזית בבית ספר אמריקאי.

## חיים אישיים
ב-2016 נולד הילד הראשון של מורנו עם בן זוגה מילטון מיגל. הם קראו לו בשם הלטון, הלחם של שני שמותיהם.

## קישורים חיצוניים

## הערות שוליים

קטגוריה:ילידות 1989
קטגוריה:נשות חינוך
קטגוריה:שחקניות אנגוליות
קטגוריה:שחקניות ילדות
ארבלה צ'רצ'יל

**ארבלה צ'רצ'יל** (באנגלית: **Arabella Churchill**; 23 בפברואר 1648 – 4 במאי 1730) הייתה פילגשו של ג'יימס השני, מלך אנגליה, ואם ארבעה מילדיו.

## ביוגרפיה
בתו של האציל וינסטון צ'רצ'יל ושל רעייתו אליזבת, והייתה אחותו של ג'ון צ'רצ'יל, הדוכס הראשון ממרלבורו. היא התחילה לנהל מערכת יחסים עם המלך ג'יימס כשעוד היה דוכס יורק והיה נשוי לאן הייד, באותה שנה החלה לשמש גם כמלווה הרשמית של אן, היא ילדה מג'יימס שני ילדים במהלך חייה של הייד. היא תוארה כ"גבוהה, חיוורת ורק עור ועצמות", יש שאמרו שהרבתה גם להראות שנינות ואינטליגנציה.

ב-1680 נישאה לצ'ארלס גודפריי וממנו ילדה שלושה ילדים נוספים.

## ילדיה
מג'יימס, מלך אנגליה:
*הנרייטה פיץ-ג'יימס 
*ג'יימס פיץ-ג'יימס
*הנרי פיץ-ג'יימס 
*ארבלה פיץ-ג'יימס
מצ'ארלס גודפריי:
*פרנסיס גודפריי
*שארלוט גודפריי
*אליזבת גודפריי

## קישורים חיצוניים

* Arabella Churchill באתר The Peer Page
* 

קטגוריה:ילידות 1648
קטגוריה:פילגשות מלכותיות
קטגוריה:נשים במאה ה-17
קטגוריה:נשים במאה ה-18
קטגוריה:נפטרים ב-1730
אלוויר אדג'מונסי

**אלוויר אדג'ימונסי** (בצרפתית: **Elvire Adjamonsi**; נולדה ב-18 בפברואר 1971) היא יוצרת קולנוע, שחקנית, עיתונאית ומפתחת תרבות מבנין. היא ידועה בעיקר בשל סרטיה התיעודיים, ועבודתה בייסוד וניהול פסטיבלי קולנוע ותרבות ברחבי אפריקה.

## רקע
אדג'מונסי נולדה בבנין, וסיימה תואר בתקשורת ויזואלית במכון הפאן-אפריקאי לפיתוח (IPD) בבורקינה פאסו. עם סיום לימודיה, יצרה את סרטה התיעודי הראשון, בן 26 דקות, על המיני-סכרים בבורקינה פאסו, בשם "De l'eau toute l'année". (מים כל השנה). התסריט שלה, "BIDOSSESSI", זכה בפרס מקום שני בתחרות APROMEDIA, שנערך בשיתוף עם ארגון "אליאנס פראנסז" - Alliance Française de Bangui. התסריט נבחר בשנת 2004 להשתתפות בסדנאות פיתוח של Sud Ecriture במרוקו ובטוניסיה, בתמיכת קרן אובר בול, הארגון הפרנקופוני הבינלאומי, והמועצה הלאומית לקולנוע.

ב-2010 היא כתבה את הסרט הקצר העלילתי הראשון שלה, "La Maudite" (המקוללים), אשר הוקרן בפסטיבל הסרטים הפרנקופוני הראשון באטאקפאמה (טוגו), ואחריו סרט קצר נוסף, "Cica la petite Sorcière" (סיקה המכשפה הקטנה). לאחר מכן, חזרה לתחום התיעוד, ויצרה את הסרט "TOLEGBA", על האליל הבנינזי אשר נחשב לשד, אך בפועל מגן על בני העם.

היא השתתפה במספר סדרות וסרטי טלוויזיה כשחקנית, הבולטות מביניהן הסדרות "Un tour de vis" ו-"Baobab", אשר שודר ברחבי אפריקה. היא גם שימה תקופה כעוזרת במאי בערוץ 2 (La Chaîne 2 (LC2)) בבנין.

בנוסף לעבודות אלה, היא החלה לעבוד כעיתונאית ומעצבת. היא עובדת במערכת כתב העת AFIAVI, וככתבת ומעצבת מן החוץ במגוון עיתונים בבנין, ביניהם *Le Progrès*, *l'Aurore*, *Fraternité*, ו-*Le Béninois*.

אדג'מונסי נודעת במיוחד עבור עבודה בייסוד וניהול פסטיבלי קולנוע, תיאטרון ומוזיקה ברחבי אפריקה. בין אלה שפעלה לייסודם: LAGUNIMAGE (בנין, 2000), Les Journées Théâtrales en Campagne (פואנט-נואר, 2003–2004); Le Ngombi (באנגי, 2001) ; FITHEB (בנין, 2006); NSANGU NDJINDJI (פואנט-נואר, 2008); FITHA (קוט ד'יוואר), RCG (קינשאסה, הרפובליקה הדמוקרטית של קונגו); Wedbinde à Kaya (בורקינה פאסו); JOUTHEC (פואנט-נואר, קונגו-בראצה) ו-@fricourt. היא ארגנה בשנת 2016 פסטיבל בובות תיאטרון וכן פסטיבל אמנות רחוב.

עיקר עבודתה של אדג'מונסי מסתכם בפיתוח תרבותי, ובמסגרת זו היא עובדת עם תזמורות, להקות תיאטרון ותיאטראות, מוסדות תרבות, חברות הפקה ורשויות שידור. מטרתה היא להפוך את אפריקה למרכז תרבות עולמי.

## קישורים חיצוניים

* Sessi, סרט קצר מאת אדג'מונסי

## הערות שוליים

קטגוריה:במאיות קולנוע בנינזיות
קטגוריה:שחקניות קולנוע וטלוויזיה בנינזיות
קטגוריה:ילידות 1971
מאיומי (סרט)

**מאיומי** (בהנגול: **마유미**), ידוע גם כ"**מאיומי: הטרוריסטית הבתולה**" הוא סרט דרום קוריאני משנת 1990 בבימויו של שין סאנג-אוק המבוסס על האירוע בטיסה 858 של קוריאן אייר. הסרט נבחר כנציג הדרום קוריאני לטקס פרסי האוסקר ה-63 בקטגוריית: הסרט הזר הטוב ביותר, אך בסופו של דבר לא הצליח להתקבל כמועמד.

## עלילה
שני סוכנים חשאיים צפון קוריאניים, המחזיקים בדרכונים מזויפים עם השמות "שינאיצ'י" ו"מאיומי", מתכננים להפציץ מטוס דרום קוריאני בעת שהותו באוויר. הם מסתננים למטוס אחר לאחר שהם מטמינים את הפצצות. לאחר שהמטוס מתרסק וכל הנוסעים נהרגים בעודם באוויר, מתכננים השניים לבצע פיגוע נוסף, הפעם פיגוע התאבדות. הגבר (שינאיצ'י) מצליח להתאבד אך צוותים רפואיים באים לטפל בניסיון ההתאבדות של האישה (מאיומי). המשטרה תופסת את מאיומי.

במהלך החקירה, כאשר היא עדה לסבלן של משפחות הקורבנות שנותרו בחיים ללא יקיריהם, היא מבקשת שיוציאו אותה להורג, מתוך אמונה שזהו העונש הראוי היחיד למעשיה.

הסרט מבוסס על סיפור חייה של קים היון-ווי, סוכנת צפון קוריאנית שמורתה ליפנית הייתה יאקו טאגוצ'י, חטופה יפנית שנחטפה על ידי קוריאה הצפונית. קים שוחררה סופית בשנת 1998 ו-12 שנה לאחר מכן פגשה את בנה של יאקו ובישרה לו שאמו עדיין חיה.

## דמויות
* **מאיומי** (סורה קים)
* **שינאיצ'י** (לי האק-ג'אה)
* **יאקו טאגוצ'י** (ראיקו אושידה)

## קישורים חיצוניים

### אנגלית
* 
* Mayumi (1990) - IMBd
* 

### קוריאנית
* 
* 

## הערות שוליים

קטגוריה:סרטים שמתרחשים במטוס
קטגוריה:סרטים דרום קוריאניים
AR-15

**AR-15** (באנגלית: **ArmaLite AR-15**) הוא רובה סער (רוס"ר) אמריקני בעל נצרה בוררת בקליבר 5.56 מ"מ. הרובה פותח על ידי חברת ארמלייט ויוצר על ידיה ועל ידי חברת קולט. רובה זה היה חדשני בתכנונו והשפיע רבות על עולם הנשק האמריקאי, ומאפייניו החדשניים נהפכו לתקן החדש בכל הנוגע לרובים אוטומטיים. השפעתו הגדולה ביותר היא היותו אב-הטיפוס האזרחי לרובה M16 הצבאי. רובה ה-M16 משמש כרובה השירות האישי של רוב חיילי הכוחות המזוינים של ארצות הברית מאז שנת 1964, כנשקם האישי של רוב חיילי צה"ל מאז שנות ה־90 של המאה ה־20 (לצד ה-M4A1 קרבין והתבור X-95 פלאט-טופ בחי"ר) ורובה השירות של צבאות רבים בעולם.

המאפיינים החדשניים של הרובה היו:
* "Pistol Grip" - ידית אחיזה ליד בסגנון ידית אקדח, היורדת בזווית תלולה מלפני שמורת ההדק ומנותקת מהקת. ידית אחיזה החליפה את הידית המעוקלת שחיברה בין המתפסים לקת והייתה אופיינית לרובים רבים ובפרט לרובי ציד ורובי צלפים.
* קת בגובה הקנה: תכונה המשפרת את הדיוק בירי אוטומטי, שכן הרתע הנוצר כתוצאה מהירי מועבר בקו ישר אל הקת בניגוד לקת הקלאסית הנמוכה יותר, דבר שגרם לרובה להסתובב סביב ציר האחיזה ולקנה "לקפוץ" למעלה.
* כוונות ברזל מוגבהות כאשר הכוונת האחורית משמשת גם כידית נשיאה.
* שימוש בקליבר חדש - 5.56x45 מ"מ נאט"ו (0.223 רמינגטון) במקום ה-7.62x51 מ"מ נאט"ו (0.308 וינצ'סטר) ששימש עד אז את רובי השירות של צבאות המערב. הקליבר החדש היה קטן יותר עם פחות אבק שרפה שחור, דבר שהקטין את הרתע בעת הירי והגביר את הדיוק בירי אוטומטי.
* הרובה היה עשוי ממתכות ופלסטיק, ומעצה סינתטי החליף את המעצה הקלאסי שהיה עשוי מעץ.

ארמלייט ייצרה את הרובה עד 1959, אז מכרה את זכויות הייצור לחברת קולט בשל קשיים כלכליים, וזאת ייצרה אותו עד 1964. בשנות ה-60 של המאה ה-20 פותחה לרובה גרסת קרבין - CAR-15. החל מאמצע שנות ה-60 הוא הוחלף על ידי רובה ה-M16, בהתחלה בצבא ארצות הברית ואחר כך ברוב צבאות העולם. עם זאת, הוא נשאר בשימוש מוגבל בקרב אזרחים.

בזכות הצלחתו הגדולה, יצרני נשק רבים פיתחו ושיווקו רובים תואמי AR-15: חלקם רק בצורה הכללית (עם המעצה המודרני והחדשני) וחלקם עד לזהות ברמת החלקים והמכלול. רובים אלו קרויים "רובים בסגנון AR-15" רובי AR-15 ותואמיהם משווקים עד היום גם בשוק הנשק האזרחי בארצות הברית, אך עם מכלול המוגבל לפעולה חצי-אוטומטית בלבד, ללא אפשרות לביצוע ירי אוטומטי מלא.

## קישורים חיצוניים

קטגוריה:רובי סער מתוצרת ארצות הברית
יצחק הכהן שלאנג

הרב ד"ר **יצחק הכהן שלאנג** וכן **איגנאץ שלאנג** (בסרבו-קרואטית בכתב לטיני: **Ignjat Šlang**, בסרבו-קרואטית בכתב קירילי: **Игњат Шланг**; 20 באוקטובר 1873, קלאסנו, וייליצ'קה, האימפריה האוסטרו-הונגרית – 28 במרץ 1942, מחנה הריכוז באנייצה, בלגרד, ממלכת יוגוסלביה הכבושה) היה היסטוריון והרב הראשי האשכנזי ליהודי בלגרד מראשית המאה ה-20 ועד לתקופת השואה.

## קורות חייו
יצחק הכהן שלאנג נולד בעיירה קלאסנו  באזור קרקוב לשרגא מנדל ולפייבל. סיים את ישיבת פרשבורג וכיהן כחזן בפאקראץ. ב-1902 הגיע יצחק הכהן שלאנג לבלגרד ומונה לחזן בבית הכנסת האשכנזי הישן "ההיכל" ובהמשך מונה לרב הראשי של הקהילה. ב-1911 נמנה הרב שלאנג עם מייסדי סניף בני ברית בבלגרד. במהלך מלחמת הבלקן הראשונה, השנייה ומלחמת העולם הראשונה כיהן כרב צבאי ועודד את גיוסם של יהודי סרביה לצבא הממלכה. פעילותו זו זיכתה אותו במספר עיטורים מטעם השלטון הסרבי. הרב שלאנג ערך מחקר מקיף על תולדות יהודי בלגרד תוך הסתמכות על ארכיונים וספרי שאלות ותשובות וב-1926 פרסם את עבודתו בספר "תולדות יהודי בלגרד". כמו כן פרסם את הספרים "עיקרי האמונה", "לשון ודעת" וספר על תולדות יהודי צפון-מזרח אירופה. שלאנג לימד בבית המדרש היהודי וכן לימד בבתי ספר תיכוניים בבלגרד.

ב-6 באפריל 1941 פלשה גרמניה הנאצית ליוגסלביה והכניעה את צבאה תוך ימים אחדים. ב-5 במאי 1941 נעצר הרב שלאנג ביחד עם יו"ר הקהילה פרידריך פופס והרב הראשי ליהודי סרייבו מוריץ לוי אשר שהה בבלגרד באותה העת. השלושה הועברו לגראץ, שם נכלאו במשרדי הגסטפו וככל הנראה עברו עינויים. לאחר מספר חדשים שוחררו פרידריך פופס ומוריץ לוי מהמעצר בגראץ, אך הרב שלאנג לא נמנה עם המשוחררים ולא היה ידוע מה עלה בגורלו. בהמשך, תועד הרב שלאנג בבלגרד ושם במרץ 1942 הובל אל מותו במחנה הריכוז באנייצה.

היה נשוי לאמה שלאנג לבית שוייצר (1882–1941) ואב למילאן (1897–1941) אדריכל שתכנן את בית הכנסת סוכת שלום, איזידור (1898–1941) נספו בשואה ותיאודור שלאנג.

## קישורים חיצוניים
* 

## הערות שוליים

קטגוריה:רבנים נאולוגים
קטגוריה:רבנים יוגוסלבים
קטגוריה:יהודים בשואה: יוגוסלביה
קטגוריה:רבנים שנספו בשואה
קטגוריה:היסטוריונים יהודים יוגוסלבים
קטגוריה:בלגרד: רבנים
קטגוריה:חזנים פולנים
קטגוריה:ילידי 1873
קטגוריה:נפטרים ב-1942
אסטרספיס

ממוזער|שחזור של האסטרספיס
**אסטרספיס** (שם מדעי: *Astraspis*; מילולית: "שריון כוכב") הוא סוג דג נכחד קדום שחי בתור הקדום אורדוביק לפני 443–467 מיליון שנה שנמצא באתרי חפירה בין קולורדו לוויומינג. כמו כן הדג נמצא בבוליביה. במראהו הוא דמה ביותר לארנדספיס.

דג זה היה חסר לסתות קטן, מקרוביהם של הצמדאים הקיימים, באורך 200 מילימטר ועם גוף מרובע ומשוריין עם זנב גדול בעל קשקשים להגנה שעזר לתנועתו. לצידי גופו היו 8 פתחי זימים והוא היה בעל עיניים מפותחות בצידי הראש. במרכז הפנים היה פה קטן שנפער כדי לבלוע מזון קטן, ייתכן שפלנקטון או יצורים קטנים.

החומר שציפה את הדג להגנה הוא אותו חומר ממנו עשויים שיני כרישים. צורתם של השריונות הללו שהגיעו לאורך 1 מילימטר מזכירה כוכב ומשם שמו.

היצור השתייך לקבוצה הקדומה heterostraci שהייתה מראשוני החולייתנים בעולם. הוא התקיים רק במימי האורדוביק, בהם שלטו חסרי חוליות גדולים כמו עקרבי מים טורפים או סילוניות ענקיות.

## קישורים חיצוניים

קטגוריה:בעלי חיים שתוארו ב-1892
קטגוריה:טקסונים שתוארו בידי צ'ארלס דוליטל וולקוט
קטגוריה:בעלי חיים שחיו באורדוביק באמריקה הצפונית
קטגוריה:דמויי פטרספידים
קטגוריה:מאובני טקסונים שתוארו ב-1892
קטגוריה:טקסונים שהתפתחו באורדוביק
פסטיבל הקולנוע האפריקאי בקורדובה

**פסטיבל הקולנוע האפריקאי בקורדובה** (לשעבר ** פסטיבל הקולנוע האפריקאי בטריפה** או **FCAT**) הוא פסטיבל שנתי המוקדש לקולנוע אפריקאי, שנערך העיר הספרדית קורדובה. הוא מאורגן על ידי עמותת אל טאראב (Al Tarab).

האירוע נוסד בשנת 2004 תחת השם "תצוגת הקולנוע האפריקאי בטריפה" ושינה את שמו ל"פסטיבל הקולנוע האפריקאי בטריפה" בשנת 2007. מאז 2012, הוא ידוע בתור "פסטיבל הקולנוע האפריקאי בקורדובה", לאחר שקורדובה החליפה את טריפה בתור העיר המארחת.

## היסטוריה
הפסטיבל נוסד ב-2004 ביוזמתו של העמותה אל טאראב, שבסיסה בטריפה שבמחוז קדיס. במהלך שלוש השנים הראשונות האירוע יועד להציג דגימה של הפקות הקולנוע הטובות ביותר מאפריקה; בשנה הרביעית שבה נערך האירוע הפך הפסטיבל לתחרות. הפסטיבל נוסד במטרה להציג לציבור הספרדי מבט חדש על אפריקה, בלי כל הסטריאוטיפים שסיפקו אמצעי התקשורת. טריפה הייתה נקודת מפגש ומרחב גאוגרפי סמלי למפגש ולחילופי תרבויות. בשנתו התשיעית של הפסטיבל הוא עבר להתקיים בקורדובה, העיר המארחת החדשה שלו, ושם הציג 94 סרטים שמקורם מאפריקה, כמו גם ממדינות ערב, לראשונה בפסטיבל.

עם השנים, מלבד קולנוע, פיתח הפסטיבל מגוון רחב של פעילויות בעלות קשר, כגון תערוכות אמנות חזותית, הופעות וסדנאות לילדים. תוכנית הפסטיבל כוללת גם הקרנות מיוחדות עבור בני נוער. מאז 2007, הפסטיבל כולל גם אזור המוקדש לתעשיית הקולנוע. הוא כולל פורום הפקה אפריקאית לייצור משותף של סרטים, ונועד להקל על הסכמים חדשים בין מפיקים ויוזמות משותפות מיבשות אפריקה ואירופה. הוא כולל גם דיונים ו'שולחנות עגולים', שמטרתו סיעור מוחות על הזדמנויות חדשות למימון בין גופים ציבוריים של שתי היבשות.

## מבנה הפסטיבל
הפסטיבל מחולק למספר חלקים, תחרותיים ולא-תחרותיים:

; חלקים תחרותיים
* "החלום האפריקאי" (The African Dream) לסרטים עלילתיים שנעשו על ידי במאים אפריקאיים או שהופקו במדינה באפריקה בשנתיים האחרונות;
* "לחצות את המצרים" (Across the Strait) המוקדש לסרטים דוקומנטריים שנעשו על ידי במאים אפריקאיים או הופקו במדינה אפריקאית בשנתיים האחרונות;
* "אפריקה בקצרה" (Africa in Short) המוקדש לסרטים קצרים מאת במאים שמוצאם באפריקה או שהופקו במדינה אפריקאית בשנתיים האחרונות.

; חלקים שאינם חלק מן התחרות
* "מסך פתוח" (Open screen)
* "אנימאפריקה" (Animáfrica)

; קטעי מחווה
* חלקים מונוגרפיים
* חלקים המוקדשים לרטרוספקטיבה

## פרסים
בכל שנה מחליט חבר השופטים הבינלאומי להעניק את הפרסים הבאים:
* פרס לסרט העלילתי הטוב ביותר, המוענק למפיקו של הסרט
* פרס לשחקנית הטובה ביותר
* פרס לשחקן הטוב ביותר
* פרס של העיר קורדובה, המוענק לבמאי של סרט מצטיין

חבר השופטים הבינלאומי לסרטים הדוקומנטריים והקצרים בפסטיבל מעניק כל שנה את הפרסים הבאים:
* גריוט (Griot) עבור הסרט התיעודי הטוב ביותר
* גריוט לסרט הקצר הטוב ביותר

מלבד הקרנות וחלוקת פרסים קולנועיים, מתרחשים בפסטיבל תוכניות נוספות:
* פעילויות אחרות: הופעות מוזיקה, תערוכות אמנות פלסטית, סדנאות, נאומים
* מפגשים מקצועיים: סדנאות, סמינרים נוספים לדיבייט בין אנשי מקצוע מאפריקה, מארצות ערב או מאירופה
* תוכנית לבתי ספר: עירוב בני נוער על ידי הקרנת סרטים אפריקאיים בבתי הספר של המחוז.

## קישורים חיצוניים

* 

קטגוריה:אפריקה: קולנוע
קטגוריה:קורדובה (ספרד)
קטגוריה:ספרד: פסטיבלי קולנוע
פלייטקרפוס

**פלייטקרפוס** (שם מדעי: *Platecarpus*; מילולית: "מפרק שטוח") הוא סוג זוחל ימי קדום מתקופת הקרטיקון ששייך למשפחת המוזאזאוריים.

## מאפיינים
המאובנים שלו נמצאו בארצות הברית, צפון אפריקה ובלגיה.

יצור זה הגיע לאורך משוער של 4.3 מטר והיה בעל סנפירים ארוכים, לסת מוארכת מלאה שיניים חדות וזנב בעל חוליות רבות. מראהו הזכיר מעט לטאת כוח גדולה ובעלת סנפירים. היצור נע במים בדומה לכמה כרישים. בעבר סברו שהוא נע כמו צלופח גדול בתנועות איטיות. כמו שאר המוזאזאורים הוא לא היה יכול לעלות ליבשה וייתכן שהשריץ צאצאים מפותחים במים.

ככל הנראה היצור היה ניזון מדגים ודיונונים ברחבי האוקיינוסים לצד מוזאזאורים גדולים יותר.

## בתרבות
זוחל ימי זה הופיע בסרט מפלצות ים ובסדרה פלאווורלד.

## גלריה

קובץ:Platecarpus tympaniticus.png
קובץ:202003 Platecarpus intericus.png
קובץ:Platecarpus ROM.jpg
קובץ:PlatecarpusEnvariment.jpg
קובץ:Platecarpus tympaniticus.jpg


## קישורים חיצוניים

קטגוריה:בעלי חיים שתוארו ב-1869
קטגוריה:טקסונים שתוארו בידי אדוארד דרינקר קופ
קטגוריה:מוסזאוריים
קטגוריה:מוסזאורים שחיו באמריקה הצפונית
קטגוריה:מוסזאורים שחיו באירופה
קטגוריה:מוסזאורים שחיו באפריקה
קטגוריה:מאובני טקסונים שתוארו ב-1869
ג'ון בירד (שחקן)

**ג'ון בירד** (באנגלית: **John Bird**; 22 בנובמבר 1936 – 24 בדצמבר 2022) היה שחקן, סאטיריקן, וקומיקאי אנגלי. ידוע בעיקר מעבודתו עם ג'ון פורצ'ן .

## ביוגרפיה
ג'ון בירד נולד בבולוול שבנוטינגהאם, אנגליה. הוא למד בבית הספר High Pavement Grammar School בנוטינגהאם. כשלמד בקינגס קולג' שבקיימברידג' הכיר בירד את ג'ון פורצ'ן.

בירד התפרסם בתקופת שגשוג הסאטירות בטלוויזיה בשנות ה-60 של המאה ה-20. הוא הופיע בקומדיה "That Was The Week That Was" שנקשרה בשמו. נד שרין הועיד אותו לתפקיד של דייוויד פרוסט, אבל לבסוף הופיע בתפקיד אחר. עוד הופיע בתוכניות טלוויזיה כגון , וב-My Father Knew Lloyd George, ו-The Secret Policeman's Other Ball.

בירד שיחק גם בתפקידים קומיים בסדרות טלוויזיה ובסרטי קולנוע כגון "A Dandy in Aspic" (מ-1968), "30 Is a Dangerous Age", "סינתיה" (1968), "This, That and the Other" (מ-1969), "Take A Girl Like You" (מ-1970), "ג'ברווקי" (1977), "תמיסת שבעת האחוזים" (1976), ו-"Yellow Pages" (מ-1988). בשנות השבעים של המאה העשרים, כשאידי אמין היה בשיא פרסומו, כיכב בירד בהקלטות של "אוסף השידורים של אידי אמין" המבוססים על הטורים שפרסם אלן קורן בשבועון פאנץ'.

ב-1975 לוהק בירד לתפקיד מר רמברנדט שתואר כ"בנו של ואן גוך, וגם מהגר לא חוקי [פקיסטני]", בסיטקום "The Melting Pot". את הסיטקום כתבו ספייק מיליגן וניל שאנד, אבל הוא בוטל אחרי שידור של פרק אחד בלבד. בירד, בפנים מושחרות, גילם ראש שבט אפריקאי בפרסומת עבור סיגריות Benson & Hedges.

ב-1979 שיחק בירד בתפקיד ריימונד, בחור לחוץ ומגמגם, במחזה "Blue Remembered Hills" מאת דניס פוטר. הוא גילם את מנהל התיאטרון המלכותי הלאומי בפרק בקומדיית המצבים של ה-BBC "כן, אדוני ראש הממשלה" ששודרה ב-1988. בשנים 1989 ו-1990 הופיע לצדה של האנה גורדון ב-16 פרקים של הסיטקום "Joint Account".

מ-1981 עד 1984 הופיע בירד בתפקיד מר המפרי אטקינס אביה של מרמלדה אטקינס (בגילומה של שארלוט קולמן) בתוכניות הילדים של טלוויזיית ת'יימז. בדמות זו התחבב על דור חדש של צופים צעירים.

ב-1984 שיחק בירד בתפקיד ג'ק אורמנד, בוס של כנופיה, בפרק העשירי של הסדרה "Travelling Man". מ-1990 עד 1992 כיכב ב-18 פרקים של הסדרה הבלשית "El C.I.D" המתרחשת בספרד. בסדרה כיכבו לצדו אלפרד מולינה בשתי העונות הראשונות, ואמנדה רדמן בעונה השלישית. ב-1993 כיכב בירד בתפקיד פרופ' פלאם בעונה הרביעית של הסדרה "Cluedo", וגילם דמות של עורך עיתון בדרמה הפוליטית "שלום אדוני המלך".

בירד כיכב בתפקיד הבריסטר ג'ון פולר-קארפ בסיטקום "Chambers" גם ברדיו וגם בטלוויזיה. עוד כיכב בסדרה "יחצנים מסוכנים" לצדו של סטיבן פריי. בירד כיכב בתפקידי אורח בסדרות טלוויזיה שונות, בהן בפרק "The Three Gamblers" של הסדרה "ג'ונתן קריק" בתפקיד מפקח משטרה.

בבריטניה מוכר בירד בעיקר על עבודתו עם ג'ון פורצ'ן ורורי ברמנר בתוכנית "Bremner, Bird and Fortune" שזכתה בפרסים אחדים. בסדרת המערכונים "The Long Johns" עם ג'ון פורצ'ן, אחד מהם ראיין את השני בדמות של אישיות בכירה, פוליטיקאי, איש עסקים או יועץ, שנקרא תמיד ג'ורג' פאר. באחד המערכונים האלה "The Last Laugh" ששודר ב-14 באוקטובר 2007, הם קיבלו קרדיט על כך שהיו הראשונים לחזות את חומרת המשבר הכלכלי העולמי (2008).

## פילמוגרפיה

## לקריאה נוספת

* 


## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:קומיקאים בריטים
קטגוריה:סאטיריקנים בריטים
קטגוריה:בוגרי קינגס קולג' קיימברידג'
קטגוריה:אנגלים שנולדו ב-1936
קטגוריה:אנגלים שנפטרו ב-2022
היינוזאורוס

ימין|ממוזער|150px|איור של היינוזאורוס צד דיונון
**היינוזאורוס** (שם מדעי: *Hainosaurus*; קרוי על שם נהר היין  בבלגיה, שם התגלה לראשונה) הוא סוג זוחל ימי קדום מתקופת הקרטיקון שהיה אחד הגדולים שבזוחלים הימיים בכל הזמנים. כמו כן הוא היה אחד מהגדולים שבמוזאזאוריים לצד המוזאזאורוס והטילוזאורוס. בסוג נמצא מין אחד - *Hainosaurus bernardi*, על שם בעל המכרה הבלגי בו נמצא - ליאופולד ברנרד. 

## מאפיינים
סוג זה שויך בעבר לסוג טילוזאורוס, אך נבדל ממנו בכמה מאפיינים. למרות זאת כמה חוקרים סוברים שהוא מין של טילוזאורוס.

ההיינוזאורוס היה זוחל עצום באורך של 15 מטר. בעבר סברו שאורכו היה 17 מטר אך ירדו ל-15 מטר. חוקרים מסוימים סוברים שהיה קטן עוד יותר, 12.2 מטר. הוא היה בעל לסתות צרות מלאות שיניים חדות וזנב רחב בעל הרבה חוליות. המאובנים שלו נמצאו בקנדה בשנת 1885 וגם בבלגיה.

ככל הנראה הוא היה אחד מטורפי-העל של סוף הקרטיקון והוא ניזון מטרף של כרישים, צבי ים, דגים גדולים, סילוניות, עופות ימיים ופטרוזאורים, פליוזאוריים ואף מוזאזאורים קטנים יותר. לסתותיו נועדו לרסק טרף קטן יותר בעוצמה רבה.

## בתרבות
יצור זה הופיע במשחק עולם היורה: המשחק.

## קישורים חיצוניים

קטגוריה:מוסזאוריים
קטגוריה:מוסזאורים שחיו באירופה
קטגוריה:מוסזאורים שחיו באמריקה הצפונית
קטגוריה:מאובני טקסונים שתוארו ב-1885
הכתר האבוד

**הכתר האבוד** (באנגלית: ** The Lost Crown**) הוא סרט תיעודי ופרויקט אינטראקטיבי משנת 2018 המתחקה אחרי תעלומת הדפים האבודים של כתר ארם-צובא, ספר התנ"ך העתיק והיקר בעולם, שהוברח לארץ מסוריה בשנות החמישים.
במאי הסרט, אבי דבאח, נינו של שמש בבית הכנסת הגדול בחלב בו הוחזק הכתר במשך מאות שנים, יוצא לברר מה עלה בגורל הדפים שנעלמו - יותר משליש מספר התנ"ך אבד בסמוך להברחתו לארץ, וחלקים ממנו נסחרו ככל הנראה במהלך השנים. דבאח פוגש חבורת חוקרים - "מחתרת הכתר" המציגה בפניו גילויים חדשים ומעוררי מחלוקת. בסרט מופיעים אנשים שונים מהקהילה החלבית ומהממסד הישראלי, המספרים את סיפור הכתר בניסיון להבין לאן נעלמו הדפים החסרים ומי לקח אותם.

הסרט הופק עבור "כאן 11", ובתמיכת קרן יהושע רבינוביץ לאמנויות, מועצת התרבות – מפעל הפיס, בית לעברית ראשון לציון- מרכז לעברית כשפה וכתרבות, וארגון הג'ויינט בארצות הברית (JDC).

הפרויקט מורכב מסרט תיעודי ומאתר אינטראקטיבי בו ניתן להעמיק בתוך חומרי החקירה ההיסטורית, ולהצטרף באופן פעיל למאמץ לפענח את התעלומה.

## קישורים חיצוניים
*אתר הכתר האבוד
*
*טריילר, באתר Vimeo
* 
* 
* 

קטגוריה:תאגיד השידור הישראלי: סרטים תיעודיים
עזאזל (סרט)

**עזאזל** (ברוסית: **Азазель**) הוא סרט טלוויזיה רוסי משנת 2002, עיבוד לספרו של בוריס אקונין אודות הבלש הרוסי אראסט פנדורין שהוצג לראשונה בספר "עזאזל".

הסרט הופק על ידי אולפני T3 של ניקיטה מיכאלקוב כמיני-סדרת טלוויזיה ששודרה בערוץ הראשון.
## תקציר העלילה
הסיפור מתאר את סיפורו של מפקח המשטרה הצעיר, אראסט פנדורין. הגיבור הוא בחור צעיר, שזה עתה התגייס למשטרה. זהו עולם ללא זיהוי פלילי, מבנה חברתי נוקשה, מנהגים מסורתיים וטכניקות חקירות משטרה אשר מכבדות את האינטואיציה של החובבן והבלש הצעיר.

פנדורין הוא חסר ניסיון, תמים, אבל משכיל, אינטליגנטי, חרוץ, נואש ונלהב להצלחה. הוא לא כל כך רוצה להרשים ושואף להצליח. הוא מוזמן לחקור התאבדות של תלמיד עשיר. הצעיר ירה בעצמו בציבור, אבל משהו נראה מוזר בהתאבדות שלו. עד מהרה פנדורין חושף תככים רצחניים ופותח תיבת פנדורה שחושפת תוכנית רב-יבשתית.

## שחקנים ודמויות
* איליה נוסקוב – אראסט פטרוביץ' פנדורין
* סרגיי בזרוקוב – איוואן ברילינג
* מרינה אלכסנדרובה – אליזבטה פון אוורט-קולוקולצבה
* אולג בסילשווילי – הגנרל מיזינוב
* סרגיי צ'ונישווילי – איפוליט אלכסנדרוביץ' זורוב
* מרינה נילובה – הגברת אסתר
* יורי אוושארוב – גיאורג
* פליקס אנטיפוב – חאוורי גרושין
* לריסה בורושקו – אמליה בז'צקאיה
* דמיטרי בורכאנין – קוקורין
* ולנטין גולובנקו – קלאוס
* יבגני גרישובץ – אחימאס
## סרט דובר אנגלית
הבמאי ההולנדי פול ורהובן נשכר כדי לביים סרט קולנוע בשפה האנגלית, גרסה מחודשת של "עזאזל", שכותרתו "מלכת החורף", עם דן סטיבנס שלוהק לתפקיד הראשי כפנדורין ועם מילה יובוביץ' בתפקיד הנשי הראשי, אך ההפקה נתקלה בקשיים ולבסוף הסרט בוטל.

## פרסים ומועמדויות

## קישורים חיצוניים
* 
* עזאזל. פרק הבכורה בערוץ היוטיוב של ערוץ 1 הרוסי

## הערות שוליים

קטגוריה:סדרות טלוויזיה רוסיות שעלו לשידור בשנות ה-2000
קטגוריה:ערוץ 1 הרוסי: תוכניות וסדרות
קטגוריה:סרטים לפי ספרי בוריס אקונין
קטגוריה:סרטים ברוסית
קטגוריה:סרטי פשע רוסיים
קטגוריה:סרטים רוסיים
קטגוריה:סרטי טלוויזיה רוסיים
קטגוריה:האימפריה הרוסית בתרבות
שיאנגלונג

**שיאנגלונג** (שם מדעי: *Xianglong*; בסינית: "דרקון מעופף") הוא סוג של לטאה נכחדת שחיה בתור הקרטיקון. הלטאה התגלתה בתצורת יישיין, במחוז ליאונינג שבסין בשנת 2007. התגלה רק מאובן אחד שלה.

לטאה זו התגלתה עם שלד ואפילו עם מעט עור, והיא משויכת לקבוצה דמויי איגואנה, בה האיגואניים, החרדוניים, הבסיליסקיים והזיקיות. מצידי גופה של הלטאה נפרשו רצועות עור שייתכן מאוד ששימשו לדאייה. כמו כן היא הייתה בעלת טפרים חדים שעזרו לה לאחוז חזק בענפים. אורך הלטאה הגיע ל-15.5 סנטימטר ו-9.5 סנטימטר היה הזנב. מוטת הצלעות כשנפרשו הגיעה ל-11 סנטימטר.

ייתכן שהלטאה דאתה בדומה לדרקון הדואה המודרני ולכמה זוחלים נכחדים דומים כמו הצלורוזאוראווס והקואהנאוזאורוס באמצעות פריסת הרצועות ודאייה ממושכת. החוקר שו שינג טוען שלטאה זו יכלה לדאות לאורך של חצי מגרש כדורגל, הרבה יותר מהדרקון החי.

ככל הנראה היא חיה על עצים, ניזונה מחרקים, והשתמשה בשריריה כדי לעבור מעץ לעץ ולהימלט מטורפים שונים כגון דינוזאורים מנוצים.

## בתרבות
לטאה זו הופיעה בסדרה הכוכב דינוזאור.

## קישורים חיצוניים

קטגוריה:דמויי איגואנה
קטגוריה:בעלי חיים שחיו בקרטיקון תחתון באסיה
קטגוריה:מאובני טקסונים שתוארו ב-2007